C 99/40
LV
Eiropas Savienības Oficiālais Vēstnesis
1.3.2022.
Trešdiena, 2021. gada 7. jūlijs
31. norāda, ka Savienībā 2019. gadā piešķirtais finansējums transportam bija lielāks nekā 2018. gadā (9 325 miljoni EUR salīdzinājumā ar 8 237 miljoniem EUR 2018. gadā) un ka finansējuma samazinājumu autoceļiem un automaģistrālēm kompensēja dzelzceļa un gaisa transporta finansējuma palielinājums; uzsver, ka ir svarīgi transportam paredzēto aizdevumu politiku un EIB transporta portfeli saskaņot ar Klimata bankas ceļvedi, jo īpaši transporta nozares dekarbonizāciju līdz 2050. gadam, kā arī ar Komisijas gaidāmo ilgtspējīgas un viedas mobilitātes stratēģiju, reaģējot uz jauno Eiropas zaļo kursu, ar citām ES transporta politikas jomām, vienlaikus nodrošinot taisnīgu pārkārtošanos un līdzsvarotu sociālo un teritoriālo attīstību; atzinīgi vērtē EIB apņemšanos nefinansēt pašreizējās lidostu kapacitātes palielināšanu un fosilā kurināmā transportēšanai un uzglabāšanai paredzēto ostu infrastruktūru; aicina politikā izvairīties no ieslīgšanas oglekļietilpīgos aktīvos un atbalstīt transporta veidu maiņu uz nulles oglekļa mobilitāti gan attiecībā uz kravu, gan pasažieru pārvadājumiem pilsētu un starppilsētu līmenī, piemēram, dzelzceļa, drošas riteņbraukšanas un tīra sabiedriskā transporta jomā, jo īpaši nepietiekami apkalpotās kopienās un vietās, kā arī atjaunojamo energoresursu enerģijā balstītai elektrifikācijas infrastruktūrai;
32. atzinīgi vērtē EIB vadošo lomu zaļo obligāciju tirgū 2019. gadā, emitējot 4,1 miljardu EUR klimata obligācijās un ilgtspējības obligācijās; uzsver, cik svarīgi ir pārredzami un ticami dokumentēt un sekot līdzi ieņēmumiem, kas ir klimata un ilgtspējības obligāciju pamatā, un nodrošināt atbilstību ES Ilgtspējīga finansējuma taksonomijai un gaidāmajam ES zaļo obligāciju standartam;
33. atzinīgi vērtē gaidāmo EIB vides un sociālā satvara pārskatīšanu, kā arī klimata, ar vidi saistīto un sociālo risku pārvaldības instrumentu izstrādi, lai novērtētu fiziskos, pārejas un sistēmiskos riskus; aicina EIB to nodrošināt līdz 2021. gada beigām; atzinīgi vērtē EIB apņemšanos, balstoties uz Regulu (ES) 2020/852 (5), pieņemt kritēriju neizdarīt būtisku kaitējumu un, kad vien tas ir pamatoti, noteikt stingrākus standartus;
EIB darbības ārpus ES
34. atzīst, ka vissvarīgākās pilnvaras EIB darbībai ārpus Savienības ir ārējo aizdevumu pilnvaras, saskaņā ar kurām EIB darbības laikposmā no 2014. līdz 2020. gadam tiek atbalstītas ar īpašu garantiju fondu, kura maksimālais apmērs ir 32,3 miljardi EUR un kas nodrošina tiesisko pamatu un EIB garantiju zaudējumiem saistībā ar finansēšanas darījumiem 68 valstīs, kuras ir tiesīgas saņemt finansējumu ārpus ES; norāda, ka Komisija ierosināja neturpināt ārējo aizdevumu pilnvaras to pašreizējā veidā; norāda, ka ir izveidots Eiropas Fonds ilgtspējīgai attīstībai plus (EFIA+), kurā ir iekļautas jaunas EIB pilnvaras;
35. atzinīgi vērtē EIB 2019. gadā sniegto atbalstu Taisnīgas pārkārtošanās mehānisma izstrādē, kas palīdz teritorijām un reģioniem, kurus visvairāk skar pārkārtošanās uz klimatneitrālu ekonomiku, jo īpaši tiem, kuriem ir vismazāk iespēju segt pārkārtošanās izmaksas; uzsver EIB nozīmi mehānisma īstenošanā turpmākajos gados, nodrošinot, ka neviens reģions netiek atstāts novārtā;
36. norāda, ka Savienības attīstības politika tiks īstenota, izmantojot jauno Kaimiņattiecību, attīstības sadarbības un starptautiskās sadarbības instrumentu (NDICI), kura galvenais īstenotājs ir EIB; pauž bažas par ES attīstības fondu izmantošanu privāto investīciju riska samazināšanai, ņemot vērā to, ka trūkst pierādījumu par tā spēju nodrošināt papildināmību un sasniegt attīstības mērķus, par ko nesen ziņots EFIA galīgajā novērtējumā, kā arī Eiropas Revīzijas palātas 2020. gada 11. septembra atzinumā Nr. 7/2020; uzsver, ka līdzekļu devējiem kā noklusējuma risinājums ir jānosaka uz dotācijām balstīts finansējums, jo īpaši attiecībā uz vismazāk attīstītajām valstīm, lai novērstu parādu sloga pieaugumu;
(5)
Eiropas Parlamenta un Padomes 2020. gada 18. jūnija Regula (ES) 2020/852 par regulējuma izveidi ilgtspējīgu ieguldījumu veicināšanai un ar ko groza Regulu (ES) 2019/2088 (OV L 198, 22.6.2020., 13. lpp.).